**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2016. szeptember 12. (hétfő 8 óra 30 perc)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Németh Zsanett aljegyző, Grégerné Papp Ildikó osztályvezető

**Megjelentek:** Fodor Attila elnök, Bánóczi Margit, Honti Zoltán */késett/*, dr. Klein Katalin, Gerlóczyné Furulyás Katalin*,* Szabó Orsolya, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető, Diószeghy Tünde Öregiskola és Közösségi Ház és Könyvtár intézményvezető, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**40/2016. (IX. 12.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2016. szeptember 12-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2016. szeptember 12-i ülésén az alábbi napirendet tárgyalja:

1. **Rendelet a Dr. Schmidt Imre ösztöndíj alapításáról**

**Határidő:** azonnal

**Felelős:** OKB elnök

**1. napirendi pont:**

**Rendelet a Dr. Schmidt Imre ösztöndíj alapításáról**

**Fodor Attila elnök:** A napirendi pont előterjesztője polgármester asszony. Kérdezem, hogy szeretné-e kiegészíteni a leírtakat.

**Kiszelné Mohos Katalin polgármester:**Köszönöm, de szeretném, ha ezt a napirendi pontot az ötletgazda ismertethetné.

**Gerlóczyné Furulyás Katalin:** *Röviden ismertette az előterjesztést.* Még szeretnék néhány szót szólni a névadóról, dr. Schmidt Imréről. 1956-ban Nagykovácsiban élt, doktorátusa ellenére valamifajta díjbeszedőként dolgozott, tehát nyilván nem érdemei szerint foglalkoztatták. Az 1956-os tevékenysége semmiképpen nem lázító jellegű volt. Az események hírére egy lelkesítő beszédet tartott, és mindvégig a jogszerű működés, a működőképesség fenntartása volt a kitűzött célja. Egyébként semmilyen olyan esemény nem történt a faluban, ami fegyveres összecsapáshoz vezetett volna. Ezért a cselekedetéért aztán börtönbüntetésre ítélték, ebből 6 évet letöltött, ez idő alatt 4 kisgyermeke volt itthon. 1990-ben Nagykovácsi első szabadon választott polgármestere volt. Meggyengült egészségi állapota már nem engedte meg, hogy a ciklust végig szolgálja. Kérem a tisztelt bizottságot, hogy támogassa az ösztöndíj megalapítását.

**Fodor Attila elnök:** Köszönöm szépen. Azt gondolom, hogy nagyon jó információkat és kiegészítést hallottunk, és ez többletként jelentkezik a leírtakhoz képest. Polgármester asszony kér szót.

**Kiszelné Mohos Katalin polgármester**: Szeretném elmondani tájékoztatásul egyrészt, hogy dr. Schmidt Imre örököseit megkerestük és hozzájárultak a név használatához. Másrészt, hogy javaslatként szerepel az előterjesztésben a bírálóbizottság létrehozása is, és hogy annak tiszteletbeli elnöke Trencsényi László legyen. Őt is felkerestem, megtiszteltetésnek veszi, és köszöni az elnöki megbízatást, szívesen vállalja ezt a tisztséget.

**Gerlóczyné Furulyás Katalin:** Szeretném megköszönni a hivatal együttműködését, hogy az általam leírtak alapján elkészítették a rendelet-tervezetet.

**Fodor Attila elnök**: Köszönöm szépen. Bizottsági elnökként kérdezem, hogy szeretne-e még valaki hozzászólni? Nem látok hozzászólást. Én a magam részéről, mint tag szeretnék hozzászólni. Azt gondolom magánemberként is, illetve – nem szoktunk ide behozni pártpolitikát – mint annak a pártnak a tagja, aki bejuttatott ide az önkormányzatba is, nagyon szívügyünk 1956. kérdése. Úgyhogy nagy örömmel vettem ezt a beterjesztést, nagy örömmel hallgattam, amit Furulyás Katalin elmondott. Magam részéről én támogatni fogom az egész beterjesztést, az ösztöndíj alapítását. Viszont lenne két kérdésem. Az anyag tartalmazza, hogy a bíráló bizottság tagjainak speciális szakértelmet ír elő a rendelet. Kérdésem, hogy ez mit jelent.

**Kiszelné Mohos Katalin polgármester:** A jelenlegi javaslat, hogy dr. Klein Katalin és Gerlóczyné Furulyás Katalin legyen a bizottságban. Azért erre a két személyre tettem javaslatot, mert Furulyás Katalin az ötletgazda és ő segített az előterjesztés előkészítésében, Klein Katalin pedig azért, mert ő az, aki dr. Schmidt Imre lányával felvette a kapcsolatot és minden dokumentumot beszerzett, intézte a kapcsolatteremtést. A szakértelemmel kapcsolatban szeretném elmondani, hogy a jövőben úgy lesz, hogy amikor már látjuk, hogy milyen pályázat érkezett be, akkor annak függvényében kérünk fel szakértőt, amennyiben szükséges.

*Megérkezett Honti Zoltán.*

**Fodor Attila elnök:** Köszönöm szépen. A tagok személyét nem vitattam, nem arra kérdeztem rá, a kérdésemre megkaptam a választ. A másik felvetésem, hogy az előterjesztésben az szerepel, hogy legfeljebb két szakértőt delegálhat az önkormányzat. Én ezt nem korlátoznám kettő személyre. Bízzuk mindig a testületre, hogy esetenként hány főt delegál. Én a magam részéről, és annak a pártnak a delegáltjaként, amely részről bejutottam a testületbe örülnék neki, ha ez a két fő kiegészülne egy harmadik fővel, Bánóczi Margit képviselő asszonnyal, amennyiben elfogadja.

**Kiszelné Mohos Katalin polgármester**: Semmi akadálya, hogy még tagokat válasszunk, itt a szempont az volt, hogy páratlan létszámú legyen a bizottság a könnyebb döntés érdekében.

**Bánóczi Margit**: Köszönöm ezt a javaslatot. Én megelégedéssel hallgattam, hogy szakértők fogják még a testület által megválasztott tagokon kívül bírálni a pályázatokat, téma szerint. Véleményem szerint megfelelő így a létszám.

**Fodor Attila elnök**: Köszönöm. Van-e további hozzászólás? Nincs. Akkor elsőként a rendelettervezetről szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**41/2016. (IX. 12.) HATÁROZATA**

**Tárgy: Döntés az Öregiskola Közösségi Ház és Könyvtár 2015. évi beszámolójának elfogadásáról**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek a Dr. Schmidt Imre Ösztöndíj alapításáról szóló rendelet elfogadását az előterjesztésben foglaltak szerint.

**Határidő**. azonnal

**Felelős**: polgármester

**Fodor Attila elnök**: Köszönöm. Most pedig a határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**42/2016. (IX. 12.) HATÁROZATA**

**Tárgy: A Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjainak megválasztása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a Dr. Schmidt Imre Ösztöndíjra vonatkozó – a 2016. évi pályázat – elbírálására létrehozott bíráló bizottság tagjainak Gerlóczyné Furulyás Katalint és dr. Klein Katalint válassza meg.

**Felelős:** polgármester

**Határidő:** azonnal

**Fodor Attila elnök:** Köszönöm. Kérdezem, hogy van-e további hozzászólás? Nincs, akkor köszönöm a részvételt, a bizottság ülését 8 óra 47 perckor lezárom.

K.m.f.

Fodor Attila Bánóczi Margit

elnök tag